42-årige Jeanette Iversen fra Fredericia er alenemor til to børn på otte og 16 år - og så er hun på kontanthjælp. Hun er en af mange danskere, der bliver berørt af regeringens nye kontanthjælpsudspil, der blev præsenteret tidligere i dag.

Hun har bl.a. udsigt til at miste de fem ugers ferie, hun hidtil har haft krav på.

- Det er simpelthen så groft, at de vælger at træde på os, der allerede ligger ned. Det er så umenneskeligt. Vi er trods alt mennesker, som alle andre og har også brug for at trække stikket ud og tage på ferie med vores børn. Det er ren kvalitetstid, vi kommer til at gå glip af, siger Jeanette Iversen til TV 2, og tilføjer:

- Folk tror det er ren luksus at være på kontanthjælp, men det er faktisk rigtig stressende hele tiden at have kommunen på nakken og skulle søge arbejde, man alligevel aldrig får.

Jeanette Iversen har altid haft fast arbejde, men blev for syv år siden sygemeldt med stress. Hun kom på kontanthjælp og har siden søgt og haft forskellige småjobs, men den tyndslidte psyke har gjort det svært at beholde de job, hun er blevet tilbudt.

- Guderne skal vide, at jeg har forsøgt og kæmpet som en gal. Jeg er en af dem, som virkelig gerne vil, men som desværre ikke kan. Derfor må folk også sige hvad de vil. Jeg ved, at jeg har kæmpet som en gal for at finde et job. Derfor har det også været et tiltrængt åndehul at have fem uger, hvor man bare kunne koncentrere sig om børnene og gøre nogle gode ting for dem, siger hun.

Siden 2012 har kontanthjælpsmodtagere haft mulighed for at holde fem ugers ferie, når de har modtaget kontanthjælp i 12 måneder. Sådan bliver det ikke med regeringens nye udspil.

Og netop den ændring skaber bekymring hos Børns Vilkår.

- Det betyder, at der er nogle børn, som ikke oplever at holde ferie. Der sker ikke noget nyt i dagligdagen, og børnene ender måske med at sidde i en institution hele året rundt, siger Rasmus Kjeldahl.

- Det vil være en rigtig hård belastning for de børn, det rammer. Og det er jo også problematisk, fordi vi jo ellers i samfundet lægger vægt på, at man skal kunne holde ferie og få et afbræk fra hverdagen.